b'\n_START_ARTICLE_\nVodi\xc5\xa1ka planina nad Kropo\n_START_PARAGRAPH_\nVodi\xc5\xa1ka planina je planota na skrajnem severozahodnem robu Jelovice._NEWLINE_Vodi\xc5\xa1ka planina nad Kropo (1118 mnm) je aktivna planina s planinsko ko\xc4\x8do, imenovano Partizanski dom. V ko\xc4\x8di preko celega tedna nudijo doma\xc4\x8do hrano, preno\xc5\xa1i\xc5\xa1\xc4\x8da (50 le\xc5\xbei\xc5\xa1\xc4\x8d bo spet na voljo v kratkem, ko prenovijo elektri\xc4\x8dno napeljavo), mo\xc5\xbenost organizacije praznovanj, seminarjev, \xc5\xa1ole v naravi. Pred domom stoji mogo\xc4\x8dna lipa, posajena leta 1473.\n_START_SECTION_\nNOB\n_START_PARAGRAPH_\nPartizanski dom stoji na mestu, kjer je pred vojno stala plan\xc5\xa1arska ko\xc4\x8da in je bila med obema vojnama zbirali\xc5\xa1\xc4\x8de komunistov z Gorenjske. Dober kilometer proti severu, na strmem pobo\xc4\x8dju Plazov, je bila 15. maja 1936 prva partijska konferenca jeseni\xc5\xa1kega okro\xc5\xbeja, potem pa \xc5\xa1e ve\xc4\x8d drugih partijskih posvetovanj komunistov iz gorenjskih sredi\xc5\xa1\xc4\x8d in pode\xc5\xbeelja. Tudi v \xc4\x8dasu narodnoosvobodilne borbe je bil ta kraj na Jelovici zelo pomemben. Dvajsetega julija 1941 so v neposredni bli\xc5\xbeini Vodic, pod Malim Gregorjevcem, sprejeli sklep za za\xc4\x8detek vstaje na Gorenjskem, 29. julija 1941 je bila v bli\xc5\xbeini doma ustanovljena Jelov\xc5\xa1ka \xc4\x8deta, na Pogro\xc5\xa1arjevi planini blizu Partizanskega doma pa je bil 5. avgusta 1941 ustanovljen Cankarjev bataljon; prostor je ozna\xc4\x8den s spominskim obele\xc5\xbejem. Vsa leta narodnoosvobodilnega boja je bila Vodi\xc5\xa1ka planina in drugi predeli obse\xc5\xbene Jelovice pomembno obmo\xc4\x8dje, kjer so imele sede\xc5\xbe politi\xc4\x8dne organizacije in kjer so se zbirale partizanske enote za akcije proti okupatorju.'